મુકુન્દરાય પારશર્યના પરિવારની મૂળ અટક તો હતી ભટ્ટ. પરિસ્થિતિના કારણે એમના પ્રપિતામહ પોરબંદર છોડીને મોરબી આવીને વસ્યા. આ કુટુંબના એક સભ્ય અને મુકુન્દરાયના પિતરાઈ કાકા પ્રભાશંકર પટ્ટણી રાજકોટ કૉલેજમાં અભ્યાસ કરતા હતા ત્યારે એક ભટ્ટ પરિવારને ત્યાં એમને જમવાનું થાય. એક વખત એ ભટ્ટ પરિવારની સ્ત્રીએ એમને અટકની બાબતમાં મહેણું માર્યું અને પ્રભાશંકરે ભટ્ટ અટક ત્યજી દીધી અને પ્રભાશંકર પટ્ટણી બન્યા. એમના ભત્રીજા મુકુન્દરાયે એ પટ્ટણી અટક પણ ત્યજી દીધી. ત્યજી એટલે છોડી દીધી, એ અર્થમાં નહીં પણ પરાશર ગોત્રના હોવાના કારણે કવિતા લખતી વખતે એમણે ‘પારાશર્ય’ ઉપનામ ધારણ કર્યું અને પછી એ જ એમની ઓળખ બની ગઈ. તો એક જ પરિવાર ભટ્ટ, પટ્ટણી અને પારાશર્ય- એમ આગળ વધતો ગયો.